KIRJALLINEN KYSYMYS E-0717/00 esittäjä(t): Carlos Carnero González (PSE) komissiolle. Päiväntasaajan Guinean kehittämistä käsittelevän VIII huippukokouksen valmistelu.



Virallinen lehti nro 046 E , 13/02/2001 s. 0031 - 0032



KIRJALLINEN KYSYMYS E-0717/00 esittäjä(t): Carlos Carnero González (PSE) komissiolle (17. maaliskuuta 2000) Aihe: Päiväntasaajan Guinean kehittämistä käsittelevän VIII huippukokouksen valmistelu Uutistoimisto France Presse tiedotti 11. helmikuuta 2000, että Päiväntasaajan Guinean presidentti Teodoro Obiang ja Kamerunin Yaoundéssa asemapaikkaansa pitävä Euroopan komission edustaja Friedrich Nagel tapasivat 10. helmikuuta Malabossa. Tiedon mukaan Nagel totesi radiolle, että hänen vierailunsa tavoitteena oli antaa Obiangille Päiväntasaajan Guinean kehittämistä käsittelevää VIII huippukokousta koskeva virallinen ilmoitus. Huippukokouksen aikaa ja paikkaa ei kerrottu julkisesti. Kuten monet kansalaisjärjestöt, joista kannattaa mainita espanjalainen ASODEGUE ja kansainvälinen Lääkärit ilman rajoja -järjestö, ovat tuoneet esille, Päiväntasaajan Guinean tilanne heikkenee koko ajan. Viimeksi mainitun järjestön on jopa täytynyt luopua paikalla tekemästään humanitaarisesta avustustyöstä. Heikentyminen johtuu siitä, että ylläpidetään tilannetta, jossa demokratia puuttuu eikä ihmisoikeuksia kunnioiteta. Kansalaisten köyhyys on myös yleistynyt, mikä muodostaa vastakohdan maan luonnonvarojen kiihtyneelle hyödyntämiselle. Vastuussa tästä valitettavasta tilanteesta on selvästi Obiangin hallinto, joka on systemaattisesti jättänyt täyttämättä kaikki lupauksensa pyrkiä oikeusvaltioon. Tässä tilanteessa Nagelin matka oikeuttaa levottomuuteen, koska se antaa kuvan, että Euroopan komissio aikoo käynnistää uudelleen yhteistyön Guinean kanssa huolimatta maata hallitsevan diktatuurin pysyvyydestä. - Voiko komissio antaa yksityiskohtaiset tiedot Nagelin Malabon-matkan sisällöstä? - Mikä merkitys komission mielestä on sillä, että Päiväntasaajan Guinean demokratisoitumisessa ei ole edistytty? - Aikooko komissio soveltaa demokratialauseketta tämän maan kanssa tehtävän yhteistyön uudelleen käynnistämiseen? - Mikä on Päiväntasaajan Guinean kehittämistä käsittelevän VIII huippukokouksen sisältö? Poul Nielsonin komission puolesta antama vastaus (18. huhtikuuta 2000) Julkistetut tiedot komission suhteista Päiväntasaajan Guineaan ovat virheellisiä. Komissiolla ei ole tietoa Päiväntasaajan Guinean kehittämistä käsittelevästä VIII huippukokouksesta. On kuitenkin varmaa, että 11. helmikuuta 2000 komission lähetystön päällikkö tapasi Päiväntasaajan Guineassa presidentti Teodoro Obiangin. Kyseisellä tapaamisella oli kaksi tavoitetta: Euroopan kehitysrahaston (EKR) Päiväntasaajalle myöntämän tuen määrää koskevan ilmoituskirjeen toimittaminen ja yhteisön ihmisoikeusvaltuuskunnan lähestyvästä vierailusta tiedottaminen. Viime vuosina yhteisön ja Päiväntasaajan Guinean suhteet ovat pahasti kärsineet niiden ongelmien vuoksi, joita Päiväntasaajan Guinealla on ollut demokratisointiprosessissaan ja ihmisoikeuksien kunnioittamisessa. Komissio, yhteistyössä niiden jäsenvaltioiden kanssa, joilla on edustustonsa Päiväntasaajan Guineassa, käy vilkasta vuoropuhelua Päiväntasaajan Guinean hallituksen kanssa demokratisointiprosessin eteenpäin viemiseksi. Päiväntasaajan Guinea on kuitenkin maa, jossa yhteisön avulla voi olla vaikutuksiltaan merkittävä rooli köyhimpien väestönosien osalta. Niinpä komissio rahoittaa hanketta puhtaan juomaveden johtamisesta Malabon kaupunkiin ja kyseisen kaupungin likavesien puhdistamisesta, ja samankaltaista hanketta rahoitettaneen myös Batan osalta. Nämä kaksi hanketta edesauttavat huomattavasti Päiväntasaajan Guinean huono-osaisimpien väestönosien elinolosuhteiden parantamista. Komissio aikoo myös lähiaikoina lähettää Päiväntasaajan Guineaan kolmen riippumattoman asiantuntijan valtuuskunnan demokratisointia, ihmisoikeuksia, köyhyyden torjumista ja kansalaisyhteiskunnan kehittämistä koskevan toimintasuunnitelman laatimiseksi. Malabon toimistonsa sekä jäsenvaltioihin ja kansainvälisiin avunantajiin pitämiensä useiden yhteyksiensä avulla komissio voi erittäin tarkasti seurata Päiväntasaajan Guinean tilannetta. Komission on toiminut ja aikoo jatkossakin toimia erityistä huolellisuutta noudattaen suhteissaan kyseessä olevaan maahan oikeusvaltion luomista ja demokratisointiprosessia edesauttaakseen. Nämä kaksi aihetta ovat jatkossakin ensisijaisia Päiväntasaajan Guinean kanssa käytävissä keskusteluissa.